Source: https://beta.e-justice.europa.eu/171/SK/victims__rights__by_country?CROATIA&action=printAllMS&clang=&member=1&useContId=77415
Timestamp: 2019-08-19 02:08:12+00:00

Document:
Obete, ktoré sa zúčastňovali trestného konania ako poškodené strany, sa môžu odvolať proti súdnemu rozhodnutiu.
Oprávnené osoby sa môžu odvolať proti rozhodnutiu súdu prvého stupňa do 15 dní odo dňa doručenia kópie súdneho rozhodnutia.
Odvolanie môže podať účastník konania, obhajca alebo poškodená strana.
Poškodená strana sa môže odvolať proti súdnemu rozhodnutiu na základe rozhodnutia súdu týkajúceho sa nákladov na trestné konanie alebo nároku na odškodnenie. Ak však prokurátor prevzal žalobu poškodenej strany a koná ako súkromný žalobca, môže sa odvolať na základe akejkoľvek skutočnosti, ktorou je možné súdne rozhodnutie spochybniť.
Obete, ktoré sa zúčastňovali trestného konania ako poškodené strany, môžu podať odvolanie a žiadať o obnovenie predchádzajúceho stavu.
Obete a svedkovia sa môžu obrátiť na špecializované útvary okresných súdov so žiadosťou o informácie a podporu kedykoľvek v priebehu trestného (alebo priestupkového) konania, ale pred vydaním súdneho rozhodnutia.
Ak sa obete alebo svedkovia obrátia na tieto útvary na podporu obetí a svedkov po vydaní súdneho rozhodnutia, útvary im poskytnú informácie zodpovedajúce ich postaveniu a odporučia im ďalšie organizácie a služby špecializované na potreby obetí alebo svedkov.
Samostatná služba pre obete a svedkov ministerstva spravodlivosti poskytuje obetiam, poškodeným stranám a ich rodinám informáciu o prepustení páchateľa z väzenia (automatické a podmienečné prepustenie). Túto informáciu poskytuje obetiam a poškodeným stranám v prípade závažných trestných činov, ako sú trestné činy proti životu a zdraviu, sexuálne trestné činy, násilné trestné činy alebo vojnové zločiny.
Vo výnimočných prípadoch, keď samostatná služba zistí, že obeť dlhodobého domáceho násilia alebo násilia voči ženám potrebuje ďalšiu koordinovanú podporu, informuje koordinátora okresného tímu pre prevenciu domáceho násilia a násilia voči ženám a boj proti tomuto násiliu o vykonanom pohovore s obeťou a o problémoch, ktorým čelí, a požiada okresný tím o prijatie vhodných opatrení. V prípade potreby sa táto informácia postúpi aj príslušnému policajnému oddeleniu a príslušnému centru sociálnej starostlivosti, ak je obeť (dieťa/osoba) zbavená právnej spôsobilosti, alebo príslušnému probačnému úradu, ak bol páchateľ prepustený podmienečne a je povinný pravidelne sa hlásiť na probačnom úrade.
Vo výnimočných prípadoch, keď samostatná služba na základe informácií získaných od obete (iného druhu trestného činu, než aké už boli uvedené) dospeje k záveru, že obeť súrne potrebuje ďalšiu podporu a ochranu, môže požiadať príslušné policajné oddelenie o prijatie opatrení na základe súhlasu obete.
Podporu obetiam poskytujú aj organizácie občianskej spoločnosti, a to bezprostredne po spáchaní trestného činu, počas trestného konania a po súdnom konaní, t. j. po vydaní právoplatného súdneho rozhodnutia. Podpora a pomoc poskytovaná organizáciami občianskej spoločnosti závisí od ich postavenia.
Písomné súdne rozhodnutie s pokynmi, týkajúcimi sa právnych prostriedkov nápravy, sa doručí žalujúcej strane, obvinenému a jeho advokátovi, poškodenej strane (ak tá má právo na odvolanie), strane, ktorej majetok sa na základe súdneho rozhodnutia konfiškuje, a právnickej osobe, ktorej výnosy majú byť skonfiškované.
Poškodenej strane, ktorá nemá právo na odvolanie, bude súdne rozhodnutie doručené, ako je stanovené v zákone, spolu s oznámením o jej práve požiadať o obnovenie predchádzajúceho stavu. Právoplatné súdne rozhodnutie sa poškodenej strane doručí na požiadanie.
Podľa zákona o trestnom konaní má obeť právo, aby ju polícia bezodkladne informovala o skončení zadržania alebo vyšetrovacej väzby páchateľa, s výnimkou prípadov, keď by takéto odhalenie mohlo páchateľa vystaviť riziku. Obeť dostane aj informáciu o opatreniach prijatých na jej ochranu, ak boli takéto opatrenia nariadené.
Nápravné zariadenia a väznice neinformujú samostatnú službu pre obete a svedkov o väzňoch, ktorí ušli, ale posielajú oznámenie o úteku páchateľa iba polícii. Tento zákon sa však má čoskoro zmeniť.
Obete majú právo, aby boli na požiadanie informované o skončení zadržania alebo vyšetrovacej väzby páchateľa a o jeho úteku alebo prepustení z väzenia, ako aj o opatreniach prijatých v záujme bezpečnosti obete.
Obetiam závažných trestných činov, ako sú trestné činy proti životu a zdraviu, sexuálne trestné činy, násilné trestné činy a vojnové zločiny, sa poskytuje informácia o automatickom alebo podmienečnom prepustení páchateľa z väzenia.
Všetky vyhlásenia obete násilného trestného činu a ďalšie relevantné informácie vzťahujúce sa k obeti sa zohľadňujú pri zvažovaní rozhodnutia, ktoré by potenciálne umožnilo páchateľovi tráviť víkendy mimo nápravného zariadenia alebo väznice. Vyhlásenie obete je súčasťou dokumentácie k podmienečnému prepusteniu. V súčasnosti platné nariadenia však neumožňujú obeti, aby bola zapojená do rozhodovania o podmienečnom prepustení a/alebo aby mohla podať odvolanie voči tomuto rozhodnutiu.
Som obeťou trestného činu. Na koho sa mám obrátiť so žiadosťou o podporu a pomoc?
Vnútroštátna linka pomoci na podporu obetí trestných činov a menej závažných trestných činov (116-006) poskytuje emočnú podporu, informácie o právach obetí a usmernenie týkajúce sa orgánov a organizácií, ktoré môžu poskytnúť ďalšie informácie, pomoc a podporu.
Linka pomoci je bezplatná telefonická služba,
dostupná v chorvátskom a anglickom jazyku v pracovných dňoch od 8.00 do 20.00 hod.
Vnútroštátna linka pomoci na podporu obetí trestných činov a menej závažných trestných činov (116-006) je všeobecná podporná služba.
Ďalšie informácie sú dostupné na adrese: http://pzs.hr/
Aj ďalšie špecializované organizácie občianskej spoločnosti poskytujú telefonickú podporu a pomoc obetiam určitých trestných činov a deťom. Ďalšie informácie a zoznamy týchto organizácií podľa okresov sú dostupné na webovom sídle chorvátskeho ministerstva spravodlivosti.
Zoznam organizácií poskytujúcich celoštátnu psychosociálnu a právnu pomoc:
Vnútroštátna linka pomoci na podporu obetí trestných činov a menej závažných trestných činov
pracovné dni 8.00 – 20.00
Vnútroštátna horúca linka pre nezvestné deti
Centrum pre nezvestné a týrané deti
24 hodín/7 dní v týždni
Linka pomoci pre deti Hrabri telefon
pracovné dni 9.00 – 20.00
Linka pomoci pre rodičov Hrabri telefon
Číslo tiesňového volania pre prípady obchodovania s ľuďmi
každý deň 10.00 – 18.00
Poradenské centrum pre ženské obete násilia
Útulok pre ženy v Záhrebe
pracovné dni 11.00 – 17.00
Číslo tiesňového volania pre ženské a detské obete násilia
Linka pomoci pre ženy Ženska pomoć sada
Bezplatná právna pomoc pre obete domáceho násilia B.a.B.e.
pracovné dni 9.00 – 15.00
Centrum podpory pre obete sexuálneho násilia
Centrum pre sexuálne práva Ženska soba
pracovné dni 10.00 – 17.00
Centrum psychologickej pomoci TESA
pracovné dni 10.00 – 22.00
Modrý telefón (Blue Phone)
pracovné dni 9.00 – 21.00
Právna klinika právnickej univerzity
pracovné dni 10.00 – 12.00, streda a štvrtok 17.00 – 19.00
Útvary na podporu obetí a svedkov poskytujú:
emočnú podporu,
informácie o právach,
technické a praktické informácie pre obete, svedkov a ich rodinných príslušníkov,
odkazy na špecializované inštitúcie a organizácie občianskej spoločnosti v závislosti od potrieb obete/svedka.
Útvary na podporu obetí a svedkov na okresných súdoch:
ÚTVARY NA PODPORU OBETÍ A SVEDKOV
Okresný súd Osijek
Europska avenija 7, 31 000 Osijek, Chorvátsko
Okresný súd Rijeka
Žrtava fašizma 7, 51000 Rijeka, Chorvátsko
Okresný súd Sisak
Trg Ljudevita Posavskog 5, 44000 Sisak, Chorvátsko
Okresný súd Split
Gundulićeva 29a, 21000 Split, Chorvátsko
Okresný súd Vukovar
Županijska 33, 32000 Vukovar, Chorvátsko
Okresný súd Zadar
Borelli 9, 23 000 Zadar, Chorvátsko
Okresný súd Záhreb
Trg N.Š. Zrinskog 5, 10 000 Záhreb, Chorvátsko
Samostatná služba pre obete a svedkov chorvátskeho ministerstva spravodlivosti poskytuje informácie o právach a emočnú podporu ako doplnok ku konkrétnym informáciám týkajúcim sa podpory obetí a svedkov. Podpora sa poskytuje aj obetiam a svedkom, ktorí boli vyzvaní, aby podali svedectvo na chorvátskych súdoch prostredníctvom medzinárodného mechanizmu právnej pomoci, a chorvátskym obetiam a svedkom, ktorí boli vyzvaní, aby podali svedectvo na zahraničných súdoch prostredníctvom uvedeného mechanizmu. Samostatná služba posiela obetiam a svedkom informačné listy s kontaktnými informáciami a informuje ich o prepustení páchateľa z väzenia (automatické a podmienečné prepustenie). Služba tiež zodpovedá za stanovenie výšky finančnej náhrady škody priznanej obetiam zločinu.
V závislosti od druhu organizácie a jej postavenia sú k dispozícii rôzne druhy pomoci a podpory: psychologická, emočná, právna, praktická, lekárska, bezpečnostná, ubytovanie a podpora na súde.
Ďalšie informácie a zoznamy týchto organizácií podľa okresov sú dostupné na webovom sídle chorvátskeho ministerstva spravodlivosti.
V Chorvátsku prebieha proces vytvárania dvanástich probačných úradov. Ich účelom je pridať ľudský rozmer presadzovaniu trestnoprávnych sankcií, zabezpečiť efektívnejšie opätovné začlenenie páchateľov do spoločnosti a poskytnúť pomoc obetiam, poškodeným stranám a ich rodinám.
Národná probačná služba sa bude podieľať na prípravách opätovného zapojenia páchateľov do spoločnosti po ich prepustení z väzenia. Zahŕňa to pomoc páchateľom pri hľadaní ubytovania a práce a prípravu páchateľov, ako aj obetí, poškodených strán a ich rodín na prepustenie páchateľa. Služba tiež robí opatrenia na poskytovanie psychosociálnej podpory obetiam, poškodeným stranám a rodinám obetí a páchateľa.
Ak si páchateľ, ktorý má byť prepustený, odpykáva trest za sexuálny trestný čin, trestný čin proti životu a zdraviu alebo násilný trestný čin, probačná služba je povinná vhodným spôsobom a bez meškania informovať obete, poškodené strany a ich rodiny.
Kontaktné informácie o jednotlivých probačných úradoch a probačnom oddelení ministerstva spravodlivosti sú dostupné tu.
Obete trestného činu sa môžu obrátiť na políciu e-mailom na adrese policija@mup.hr alebo prevencija@mup.hr, alebo telefonicky na čísle 192 (24 hodín/7 dní v týždni) alebo +385 1 3788 111.

References: súd 
 súd 
 súd 
 súd 
 súd 
 súd 
 súd